khistorydata/jeongjo-sjw-relations huggingface dataset:
정조 4년 · 목
具翼善冠袞龍袍。乘輿由仁和門。出仁政門降輿。乘輦至　毓祥宮大門外降輦。乘輿入齋室。仍詣版位行再拜禮。陞詣宮內奉審訖。還入齋室。小頃仍詣　延祐宮展拜。還詣風月軒乘輿。出宮大門外降輿乘輦。○予曰。領左相入侍。予曰。卿等見李命勳疏乎。領議政金尙喆。左議政李溵曰。臣等未及見之矣。予曰。一篇精神。全在構捏。而至於具善復事。尤爲構虛揑無之甚者矣。戎垣宿將。只此一人。而今豈可以一人之誣。而予遽捨之乎。人心滔溺。世道陂險。至於此極。誠非細憂。予欲無言矣。訓將之遭罹雖如此。而旣知其本事。又爲之敦迫。則豈不行公乎。尙喆等曰。聖敎誠然。自上若飭勉。則豈敢不出乎。予曰。萬兩之說。尤爲孟浪矣。訓局之枵然。予所洞知。雖欲辦出萬兩錢。從何處措出耶。可謂無皮而傳毛矣。僉曰。上敎誠然矣。萬兩之說。尤見其構誣矣。敎曰。武將處義自別。雖是崇品重臣。固不敢言私。況領軍之際乎。雖以本事言之。原疏留中。從何聞知。而欲作處義乎。至於二件事被誣。昭晣曉譬。無復餘蘊。則雖使此將臣自明。無以過此。若或執此爲引。則猶有如何之嫌。文宰尙不敢乃爾。況武將乎。訓鍊大將具善復。另加嚴飭行公。聞以胥命納符事。往復喉院云。此自有　先朝禁令。又安敢冒犯。以此意亦爲嚴飭。本營事亦有下敎者。還宮後入侍。至仁政門外。予曰。訓將催促入侍。善復俯伏衛外。不敢入曰。小臣身負死罪。實不敢承命矣。予連下飭敎。善復進伏駕前。予曰。悉諭於俄下傳敎。更無所敎。本事自在落空。勿復引義也。善復曰。臣以將兵之臣。負此罔測之名。罪合萬戮。而聖敎昭晣。更無餘蘊。臣雖滅死萬萬。尙有何恨。臣與罪人。雖畏其威勢。不免依違苟合。而昨年禁班稠坐。受其詬叱侮罵之辱。無復餘地。雖不敢出一言相較。而中心憤恚。何日忘之。此是擧世之所共知者。遭惟至此。尤爲痛心。而寧欲無生者也。予曰。此後則勿復控辭。仍還內。
정조 4년 · 목
予曰。俄下備忘見之乎。有防曰。見之。予曰。沈煥之爲李義翊嚆矢之狀。至發於筵席。煥之之罪。實無所逃矣。外托懲討之名。潛售擠滔之計。究厥罪狀。削職猶輕矣。有防曰。煥之罪狀。旣發於筵奏。削職之典。於渠可謂寬典之寬典矣。予曰。具允鈺李義翊之罪。已發於臺章。綻露無餘矣。若不快示好惡。則將無以鎭一世矣。有防曰。國榮之罪惡。卽覆載之所難容。而尙今靳允。爲今日臣子者。孰不痛惋。而至於允鈺義翊之處分。亦可使一世曉然矣。
정조 4년 · 강
以李昌漢爲平安兵使。備薦也。
정조 4년 · 강
正言柳協基陳啓請具允鈺竄配。李義翊屛裔之典。賜批。
정조 4년 · 목
協基啓言。具允鈺卽一狎邪小人也。始也蝨附厚謙。狐媚獜漢。附勢趨利。千態萬狀。言之陋矣。丙申以後。托身於洪國榮之門。以貨財納交。則策應主人。以奴隸服事。則人謂季氏家臣。貽累於聖德多矣。咸笑於八方久矣。允鈺處內局。國榮據宿衛。朝夕不離。洪樂純處分之後。國榮藉賣之罪。無所逃於絲綸之下。前判書具允鈺。亟施遠竄之典。前參判李義翊。自是國榮之卯以育之血黨死士也。以渠痴蠢無識。數三年之間。歷遍華要。是誰之力也。渠於國榮。自待以私客。國榮於渠。亦處以恩人。死生憂樂。必欲與同者。卽渠之平日恒言於儕友者也。及夫處分以後。國榮叔侄無君負國之罪。上自縉紳。下至隸儓。孰無同情之憤。而義翊適於是時。職在憲長。掇拾李普行之論。謄傳徐命膺之啓。以我聖上欲幷生之至仁盛意。指示翻身之道。而死黨之心。迷不知變。此而置之。將見是非不正。怪鬼層出。請前參判李義翊。亟施屛裔之典。批以。具允鈺拂拭推擠。致于今日。則又何爲而名登此紙。臚列如彼之狼藉乎。不從此啓。無以定一世之波瀾。依啓。李義翊事。未了了之家。蒙此罪累。昨冬筵席。指示拔身之路。而反思陷身而計者。渠果了了。則能如是乎。決是認東爲西。認彼爲此而然。此或靳允。諸凡不靖無耻之徒。必將望其僥倖。寧有是乎。亟施削去仕版。門外黜送之典。噫。予方以鎭世道保世臣爲心。而今日臺啓堂疏之從施。正若生道殺人之意也。凡我有言責者。當所體認處矣。
정조 4년 · 강
司諫李命勳啓陳柳戇具善復罪狀。仍乞遞。賜批。
정조 4년 · 목
命勳啓言。第臣所論首件事。卽一國之公議。輿情之同憤。臣非有私惡於其間。而王章未施之前。雖至千啓百疏。得情而後已。豈但一再而止乎。至於柳戇。以言其人品。則本以陰譎之性。濟以悖戾之行。以戇之氣力器局。謂之可取。則是作賊之王敦。辦事之蔡京。有氣力有器局。而不以罪罪之耶。逆淵凶疏製給之說。出自渠口。至登鞫招。有耳皆聞。小錢換貿之事。渠以備堂。發關灣府。而畢竟胎害於小民。公案自在。至於具善復。前後趨附。無非巨逆。校卒之進退。營貨之輸致。嘗以一校一卒。必用國榮之爪牙。每年萬兩。必充國榮之磎壑爲哉。乃以此等背公之類。恃以宿將。俾領戎權。則其爲丙枕之憂。爲如何哉。臣人微言輕。不能見孚於君父。致勤駭惋之嚴敎。其何敢抗顏於臺次乎。請命遞斥臣職焉。批以。爲說不必如是噴薄。論人又不必如是齷齪。柳戇事。鞫招云云。脫空之後。亦可追說乎。小錢虎皮之說。是果死罪乎。下語亦多瑣屑無嚴處。爾雖臺官。告君之辭。寧容慢忽至此乎。至於具善復事。爾之斷斷爲說。眞所謂欲巧反拙。彼將臣與人言竸。朝無睢盱之怨。上下之所共知。而予每謂此將臣曰。卿固善於持身。某時一着。人必欲甘心云爾。噫嘻。吾雖誰欺欺天。聖人之言也。予無配天之德。猶是破淫朋祛橫邪之心。可質上天。爾雖䵝昧爲跡。予豈以爾言爲公乎。勿辭。仍敎曰。首陳事。一猶不欲聞。其可再乎。柳戇事。拔擢於沈屈之後。不無一二浮動之端。而此不過在其人品之如何。至於疏中云云。何其構誣之甚也。其人頗有氣力。亦有器局。非無可取矣。具善復事。無非架空之說。其中肯綮。不過校卒進退。營貨輸致二件事。而校卒則彼領宿衛。旣統五營。則雖欲不聽指揮。自有節目何哉。又若營貨事。本營儲蓄枵然。自己之例用。軍需之策應。或革其規。或罷其庫。業已洞悉。至又萬兩云云。太涉虛無。可謂令人不滿一哂。予則以爲。朝廷之所以倚重者。有此宿將。可紓丙枕之憂虞。大抵目今君臣上下之交相勉戒者。唯是擧措得宜。黜陟適中。使人心得以底定。世道得以鎭安。卽是急務之急務。而爾在言地。乃反背棄此義。規規於傾軋之俗。竊恐淸朝臺風。未免由爾而壞損。爲之不勝駭惋也。
정조 4년 · 강
校理林濟遠疏殫洪國榮等。賜批。
정조 4년 · 목
疏略曰。臣從下土。始聞重臣一箚。出於滿腔熱血。慢天之罪。臚列殆盡。干紀之惡。彰露無餘。臣讀其箚。自喜朝廷之上。有此第一層議論也。噫。國榮之罪。可勝言哉。千罪萬惡。竝萃一身。若其陰蓄無君之心。敢沮廢儲嗣之計。則此千古權凶之所未有也。先從兩司之請。將施三尺之典焉。噫。世變層出。廉義都喪。改換頭面。便成一體者。豈有若李秉鼎之一疏再疏。情態可惡者乎。李秉鼎之爲洪家私人。不但通朝之所共知。聖明臨照。焉敢諱也。在渠之道。固當蹙伏訟愆而已。反生立幟之計。不顧越俎之嫌。有朝參之處分。則先論其叔。而欲嘗試之。聞重臣之手箚。則繼論其侄而欲棹脫焉。苟有一分嚴畏之心。焉敢乃爾。臣謂李秉鼎亟施竄配之典焉。批以。第一條。見於臺批。可知予意也。第二條。誠有虛突慌亂之辜。而所擬律過矣。自政院以削去仕版捧傳旨。○敎曰。李秉鼎削去仕版。
정조 4년 · 강
兩司合啓請洪國榮遠竄。賜批。掌令金翊休。正言柳協基。
정조 4년 · 목
合啓以爲。洪國榮之罪惡。實關罔赦。及今重臣手寫之箚。三司諸臣之論。次第而發。請國榮亟施遠竄之典。批以。前後筵敎與啓批。罄悉無餘。噫。予之斷斷者。夫豈有他哉。誠以忝前例。衡無過無不及之意也。見今沸騰之論。不可遏矣。疇昔獎詡之勞。不忍忘也。以是許還田里。俾得自請。則法可施而恩可伸焉。然猶爾等爭執不已。與趾賊能逆等誅討之啓。同刑其名。予一見髮竪。再見心寒。不知所以爲心。予果早能誡誥把持。勿罹公議。則此啓奚爲而發也。日前重臣筵奏。歷日思之。予實愧服之不暇。爾等諒之諒之。速停此啓。以安予心也。
정조 4년 · 강
差下沈樂洙訓鍊都監按覈御史。
정조 4년 · 목
敎曰。訓將事朝者傳敎。明引曉譬。至矣盡矣。觀此避啓。語極窘遁。實無摸捉。然而其在昭眎之道。不可以傳敎而止矣。大抵兩件事。有甚可笑者。都監校卒。自有捱次之法。雖一窠一額。元無以私人差定之規。自待年而陞軍伍。自軍伍而陞將校。積費幾許歲月。將領薦亞將。亞將報大將。以是近來差除。莫非數十年或十許年積仕而取才者。小亦不下六七年。則不但宿衛未設前從軍之類。幾皆彼之未釋褐前待年之徒。則校卒事。不可只以落空論者也。又況營需保米布等。一䄵應捧。不應當一年之用。元無嬴餘。殆同塗抹之故。在前本局將士支放。或散貸取息。軍兵策應。或設庫移用。蓋知不敷之致。而訓將。則自再昨年張志恒事出之後。過加畏愼。或革當用之用或減當出之出。罷庫名禁雜貸。不獨廟堂之所共知。昨秋亦有因傳敎閱簿後。都提擧所奏。雖一貫一緡之錢。搬挪無策。則所謂萬兩輸致云云。不啻兒戲之說矣。萬兩事。亦不可只以落空論者也。然論以卞覈脫白之道。傳敎不如査啓。副修撰沈樂洙。訓鍊都監按覈御史差下。訓將除拜後。所差校卒陞遷來歷。及待年月日營需之所捧所餘數爻。考閱文簿。抄出別單。使之書啓。
정조 4년 · 강
削前校理沈煥之職。
정조 4년 · 목
敎曰。朝廷無公議久矣。鎭日公車堆積啓板者。非承望則傾軋也。何幸今日。司直之論峻發。一重臣一宰臣。次第獲戾。此則雖謂之公議不泯可也。予則以爲。若論昨冬以後。朝著淆亂之兆朕。似是眞非。蝨附蠅營。先售逢迎之計者。沈煥之之啓是已。外托懲討之名。而精神專在銓官云云。銓官卽徐命膺也。以命膺之伊時衡圈事。必欲藉此擠陷。本事委折。予已熟聞於聞處。況有所使之李義翊。而此事至發於筵奏。煥之將以何辭自解乎。不徒此也。若無煥之之爲權輿。則近日滄浪。何從而生也。其爲人嚆矢。亂我世道之罪。固無所逃。姑施末勘之律。許示自新之路。前校理沈煥之削職。
정조 4년 · 강
禮曹。以文武科殿試及放榜吉日推擇啓。
정조 4년 · 목
該曹啓言。式年文武科殿試三月十六日。放榜同月二十一日爲吉。請以此日時擧行。允之。
정조 4년 · 강
王大妃殿進御人蔘一錢重粟米飮。命煎入。榻敎也。
정조 4년 · 강
命司諫李命勳待御史復命牌招。
정조 4년 · 목
因政院處置取稟。有是命。
정조 4년 · 목
予曰。今此嘉禮時。內殿朝見禮儀註。以諺書書出。入于各殿官。
정조 4년 · 강
命武科殿試。親臨春塘臺。
정조 4년 · 목
兵曹。以式年武科殿試親臨與命官磨鍊取稟。敎以。當親臨春塘臺。
정조 4년 · 강
校理徐鼎修疏陳八條時務。賜批。
정조 4년 · 목
疏略曰。臣出入記注。五年于兹。顧此瀛館淸選。是何等責任。前輩名碩。亦宜逡巡。況今聖學日新。法筵頻開。此時此職。豈容如臣謏寡者。所可承當者哉。不避僭妄。庸附一得之愚。敷進八條之陳誤。其一曰。立規模以正治本。爲國之道。莫先於立規模。規模不立。而其國能治者。未之有也。夏忠殷質周文。卽三代之規模。文武幷用。漢之規模。仁厚立國。宋之規模也。今我殿下。以上聖之姿。承列　聖之基。今日之所當先務。不出於立規模三字。其二曰。和梱內以篤聖化。君子之道。造端乎夫婦。帝王之治。權輿於齊家。安有家之不齊而國能治者乎。噫。臣未敢知殿下之梱內。其和乎否乎。惟我中宮殿下。壺德夙著。令聞日章。陰陽協贊之化。拭目而待。本支繁衍之休。延頸以竢。臣愚死罪竊以爲。我殿下梱內之和。無或歉於周之關鴡之化而然耶。固知聖上修齊之德。保無是慮。而萬有一近似於中外之所憂歎者。則豈不爲聖德之大累。臣民至痛乎。顧今　慈敎誕宣。吉日己涓。賢門之淑媛將迎。　宗社之大慶。第伏念宮梱之內。和睦爲貴。尊卑之間。禮卽有嚴。伏願深留聖意焉。其三曰。崇節儉以革侈風。節用愛民。治國之常規也。伏願殿下。繼自今凡諸節損之政。先自身家而始。一變侈麗之風。務從朴素之制。則庶幾風習頓改。而財用有裕矣。其四曰。敬大臣以尊國體。中庸九經。必以敬大臣居一者。其意豈偶然也。惟願殿下。克盡委任之方。務致敬待之道焉。其五曰。嚴懲討以明義理。爲今日大義理。臺閣之紙已毛矣。輿民之舌已弊矣。區區寸忱之不能無憾於天地之大者。素所蓄矣。惟願亟行天討。永銷邪穢之類。無累淸命之治焉。其六曰。精選任以卞賢邪。上天有五行之佐而品物遂。人君治百揆之職而功業洪。我殿下願治之誠。豈不欲進退賢邪之間。而奸佞之近乎忠。則推之赤心。權術之似乎智。則容之大度。遂使權威日移於下。主勢日孤於上。以言乎將閫。則賤資債帥。微閥麤弁。借勢當路。以言乎守令。則江郊賤品。市井富人。拔跡權門。至占郡邑。選用如此。欲求其治。是猶却步而求前。不亦難乎。惟願殿下。亟祛偏私。明示好惡。勿令薰蕕相混。涇渭同流焉。其七曰。納諫諍以恢言路。凡今之事勢。可謂傷痛者。固難疏擧。而惟是諫言之無聞。實爲亡國之危兆。若曰袞職無闕。則是不忠也。若曰官師無失。則是不誠也。臺閣之上。了無一二人骨鯁之論。此固群下不誠不忠之罪。而臣竊以爲。我殿下有以導之也。其八曰。振紀綱以勵頹俗。國家之所以維持。紀綱是已。故古人比之血脈。人無血脈則死。國無紀綱則亡。必然之勢也。今日之紀綱。可謂末如何矣。科場飭敎。非不申嚴。而換名冒入。相續於禮闈。　陵園守直。何等重大。而空齋擅離。至發於摘奸。軍廳驕弁。發怒呵導而詬叱儒臣。該曹郞官。圖民免駿奔。而捽打享吏。此等謬習。特其節目間小事。而亦可見紀綱之掃地矣。今日之所可言者。豈止於數者。而如論其最急務。則莫先於此。憂愛之極。冒眛至此。惟殿下。勿以人而廢其言焉。批以。八條陳列。無非箚着切肌之說。有改無勉。思副爾敢言之誠也。其中或有可以裁處者。原疏下廟堂。如有覆奏者。使之覆奏。
정조 4년 · 강
命三揀擇。再明日爲之。
정조 4년 · 목
敎曰。三揀擇再明日爲之。納采同日爲之。納幣以受敎命日爲之。○政院啓言。嘉禮時納采納幣敎書。藝文提學製進。而蔡濟恭方在呈病受由。何以爲之。敎以。弘文提學牌招擧行。
정조 4년 · 강
命御史。明日次對時。同爲入侍。
정조 4년 · 목
義禁府啓言。前判書具允鈺。全羅道靈光郡遠竄。請押送。允之。
정조 4년 · 강
王大妃殿進御理中丸半劑。命更爲製入。
정조 4년 · 강
命嘉禮。慈慶殿爲之。
정조 4년 · 목
敎曰。嘉禮處所。以慈慶殿爲之。又敎曰。內習儀處所。以慈慶殿爲之。都監堂郞詣別宮後。卽爲來詣行習儀。而自賓陽門入來。慈慶門外從便待令。又敎曰。納采習儀後擧行。
정조 4년 · 목
領議政金尙喆曰。儒臣徐鼎修八條所陳。實可見來諫之聖德也。自上許之以敢言。奬之以無隱。人君每以人臣之無隱。難於樂聞。是以人臣雖懷無隱之誠。而每有難言之嫌。心欲言而口不敢焉。今殿下能推轉環之量。使群臣得效納牖之忠。臣主俱榮。朝廷有光。今雖無覆奏之事。而諸臣之登筵者多矣。使之一讀前席。俾得咸聽疏辭。有可以出意見敷奏者。則許令盡言好矣。予曰。誠然矣。命讀奏。罪在將臣之句。左議政李溵曰。至此而臣不勝惶愧矣。伊時事。一則臣罪。二則臣罪。到今年久之後。有此追提之語。臣益切悚蹙矣。予曰。過矣。讀至第二條。尙喆曰。此實出於愛君如父之誠。惟願殿下。勿以言好而必爲用之焉。予曰。儒臣言之。大臣勉之。予亦豈不留神乎。讀至廢枳等句。予曰。廢枳者。似指朴在源矣。尙喆曰。向來朴在源果言事。自上別無罪斥之事。而自致廢枳。此是銓臣之不爲擧擬者。此後則惟以其言之當否。明示好惡之聖意。使朝廷皆知上心之公明焉。予曰。所奏果的當矣。讀至守令濫除之語。尙喆曰。疏中不爲指的姓名。臣不敢逆臆以對。而儒臣則意有所指的而言矣。雖以昨年都政言之。平海郡守。以市井之入。直差郡守。而臣見其人於下直之日。則又極迷蠢實非字牧之才矣。尙喆曰。御史書啓入來。而別無可以覆奏者。溵曰。臣年前被彈於李命勳。今不敢可否於此事矣。然而校卒旣有節目。則今無可論。萬兩之說。訓局經費。亦患不給。則所謂萬兩。何處生出乎。尤無可言矣。尙喆曰。訓將雖是武臣。身兼六卿之長。位躋輔國之列。而所遭人言。不比尋常。則强使行公。亦非體下情重廉隅之政矣。予曰。此誠爲悶。卿意何如。尙喆曰。設以身處之。雖嶺海鈇鉞。決不可冒沒供職矣。溵曰。不然。事旣脫空。今有何必辭之義乎。予曰。御史更爲詳奏。沈樂洙曰。策應一年所用。初不滿千兩。軍色則雖有移來移去者。而臣一一考計。逐條旁照。實無萬兩覓得之地矣。至於校卒差除。取考年月及手本。此將臣所差出。只將官一人。而卽是閑散人也。予曰。御史兼玉堂。陳達可否也。樂洙曰。人言雖或爽實。本心豈出構捏乎。然而以臣所見言之。爽實則無可言矣。予曰。旣已脫空。自上惟有敦迫而已。敦迫而不出。則乃可以處分矣。尙喆曰。然矣。尙喆曰。北伯狀啓中。犯越罪人。一人承款。四人變辭。不可以變辭。不爲究竟矣。令道臣幷覈四人。期於輸款似宜矣。予曰。左相之意何如。溵曰。臣意與領相一般矣。予曰。諸宰之意何如。兵曹判書蔡濟恭曰。四人變辭。必是知爲一律。中間變招。或望其生出。今不敢指的以奏矣。禮曹判書洪樂性曰。重囚變辭。不可因置。依大臣言處之似好矣。左尹李柱國曰。更令道臣覈奏後。處之似好矣。戶曹判書金華鎭曰。更加詳覈。幷爲抵法宜矣。訓鍊都正李敬懋曰。詳加究竟同爲置法好矣。予曰。六人若皆承款。一律至於七人之多。誠難處矣。濟恭曰。罪在犯越。則雖七人之多。不可容貸。而第念此則與陸地犯越有異矣。海上漁採之民。逐利入海。若逢意外風浪。則雖知界限之至嚴。而風之所驅。不得馭舟。遂入標限之外。而莫能止焉。此與陸民犯越。似有少間矣。予曰。然矣。退以瑟海爲定界。則犯禁似罕有矣。尙喆溵曰。然則界有定制。民罕罹禁。誠好矣。尙喆曰。臣之一出。實是副急。犬馬之齒。雖不足恤。而至於衰病之甚。決無奔走之望。今則左右相旣備。特垂鑑憐焉。予曰。卿年高病深。固難强加責勉。而環顧今日朝廷。可以代卿者誰也。向以腹心之諭。託以股肱之寄。臥閤諭道。亦何妨於暮境靜養乎。朱子抵陳道卿書。有中流砥柱之語。今予望卿。豈不若朱子之於道卿乎。何不以古大臣自居。贊輔不逮。坐鎭淆俗。如捍流之一柱也。今日辭免。誠非所望於卿者矣。尙喆起而對曰。臣雖白首垂死之年。豈敢不體聖簡。自惜軀命。有此便訣之請乎。臣在此任。旣無一毫報效之道。尙此蹲留。伴食中書。果何輔於國家哉。臣雖至迷。至於酬答君恩之誠。不以進退有間。願以原任退居時。奉朝請得申起居。則卽聖上終始生成之德也。予曰。勿辭安心望也。樂性曰。敎命文。當書嬪號。而承敎然後。可以擧行矣。予曰。然矣。德字和字俱好。考見　璿源錄。若無和字。則和字好矣。
정조 4년 · 강
改差平海郡守李完基。
정조 4년 · 목
領議政金尙喆啓言。儒臣疏中。雖不指名。平海郡守李完基。曾未經守令。則以其地處。直拜郡守。終涉過濫。請改差。從之。
정조 4년 · 강
命安東等邑大同木。三分一以錢代納。
정조 4년 · 목
領議政金尙喆啓言。慶尙監司趙時俊狀啓以爲。備陳木綿絶貴之狀。仍請安東等十二邑大同木。特許純錢代納。而經用木邊。如或不足。則參半條中。許令折半以錢代納事。令廟堂稟處爲請矣。本道民情。雖不可不念。該廳經用。亦甚可悶。折半條中。三分一以錢代納之意。請分付。從之。
정조 4년 · 강
遞藝文提學蔡濟恭。
정조 4년 · 목
領議政金尙喆啓言。明日納采時敎書製進。而藝文提學蔡濟恭。旣徹辭單。請姑許遞。卽爲差出。從之。
정조 4년 · 강
命春塘臺殿試時。文科處所設布帳。
정조 4년 · 목
兵曹判書蔡濟恭啓言。今此春塘臺親臨殿試時。文科處所設布帳。似當依近例請擧行。從之。
정조 4년 · 강
以金鍾秀爲藝文提學。
정조 4년 · 목
敎曰。藝文提學前望單子入之。
정조 4년 · 강
命江原監司金尙集。不多日內辭朝。
정조 4년 · 목
因左議政李溵啓請辭朝也。○敎曰。未赴任閫帥守催促辭朝。
정조 4년 · 강
右議政李徽之上疏辭相職。賜批。
정조 4년 · 목
疏略曰。臣性愚而質鈍。學蔑而才薄。在前六卿之任。猶多僨車之歎。況今三事之列。郡免覆餗之患。臣是何人。而可堪是任。其能有補於聖化之萬一哉。在昔文成公李珥。以彌綸世道。調劑時議爲己任。至誠保合。畢竟無救於囂俗。而亦不得康濟自己。先正持論公平。秉心正大。兼以才學高明。德望夙著。爲一世所推仰。而猶尙如此。如臣愚劣。素無才學。而一朝卒然居百僚之上。人孰信之。人孰從之。反復思維。萬不近思。兹因縣道陳暴。亟命刊削。改卜賢德焉。批以。自卿枚卜。虛佇一念。耿耿在中。曷嘗斯須忘也。噫。予之畀卿是任。實非但已。目今囂俗益囂。橫議愈橫。波蕩滉漾。汔無湊泊之望。擧世如扶醉。東欹西顚。噫嘻。此何等時也。彌綸調劑之責。日急一日。在今日揆地者。政宜聚精寅協。大奮勵大振作。汲汲如救焚極溺。無有一毫私己之間於其間。以冀矯變之方。以副委寄之意矣。奈之何卿乃循故按常。緩辭固讓。不念予日夕如渴之思乎。卿須亟撤辭章。斯速上來造朝。仍命遣史官傳諭右議政。
정조 4년 · 강
掌令金鍾厚上疏自引。仍辭職。賜批。
정조 4년 · 목
疏略曰。臣濫縻臺職者五載。虛過國門者兩番。積逋諭召。重負罪戾。何嘗一日忘祈免請譴之爲。而恒懼猥越。久闕控籲。只自惕息而已。臣前冬一疏。固辭召命。語及罪人。蓋臣於罪人。不識何狀。只緣草野迷鈍。新歸自遠。倉卒路次。失於周思。致有多小說話。徐自點檢。固不無忙後錯了之懼矣。及今眞贜露出。大案昭揭。萬戮而有餘罪。則臣雖復噬臍而咋舌。將何所及。敢治短章。仰請威罰焉。批以。疏中云云。在爾何有。矧爾之第。向來一箚。在爾增光。往固宜然。今又宜然。在爾安有一毫辭巽之端也歟。爾須安心勿辭焉。仍命遣史官傳諭于掌令金鍾厚。
정조 4년 · 강
命慶源犯越罪人幷酌處。
정조 4년 · 목
敎曰。犯越彼境自有當律。無容更加持疑。而北道慶源之犯越人罪犯。不無原恕之端。海路境界。異於陸路。則漁採之際。漂到彼地。不是異事。雖令屬之漂風。不可謂之失刑。以犯越事在囚諸罪人。一幷減死酌處事。分付。
정조 4년 · 강
命金重瑞嚴加督徵。
정조 4년 · 목
刑曹啓言。囚禁罪人金重瑞。更加嚴訊定日矣。今則鑄錢所撤罷。此錢本是御營廳貿蔘條。從收捧輸送該廳。敎以。嚴加督徵。期於速卽收刷。此後刑官。托以御營廳物貨。復有移送之請。此難免失之太寬。定日次懲捧。過限則這這嚴刑。無或如前縱弛。使此等奸細之徒。更生希覬之心。
정조 4년 · 목
左議政李溵曰。 永祐園展拜之命。出於聖孝。而近來寒暖不適。下情不勝慮悶矣。予曰。近來日氣。朝則稍冷。而何必過慮。溵曰。今日領相不得入來。而臣等只登前席矣。前大司諫李在學上疏。當以稟處乎。予曰可矣。李在學六條陳達。多好言矣。予曰。實錄廳事。今至何境乎。溵曰。飭敎連下。堂郞盡力。頃日筵中。以五月指的仰達矣。今則庶有今月內告訖之望。不但多幸。凡事飭勵之效如此矣。予曰。仍始開刊之役否。溵曰。卽今編次畢後。更出校正堂郞校正然後。方可入梓矣。予曰。予曾聞之。此役事。仍當開刊云矣。以今堂上。亦豈不以都廳爲名而差出乎。溵曰。本來史局之法。卽今編次之役盡畢後。始開校正廳。此役事仍爲開刊云者。必不知前例而誤達者矣。予曰然乎。卽今編次之役。更加申飭也。溵曰。日昨所下東西铨傳敎。不勝欽仰矣。兵曹判書蔡濟恭曰。昨伏見傳敎。今又登筵。君臣之間。貴在盡言。豈不盡達乎。予曰。予不欲索言。傳敎中十字抹去。溵曰。重臣職是經筵之故。有此陳達。誠好矣。自上又嘉納而虛受之。至命刪去傳敎中字句。亦不勝感歎矣。溵曰。日昨所下東西詮傳敎。出尋常萬萬。聽聞所及。莫不攢祝。鎭安之道。隄防之嚴。可以兩行。此政臣等對揚休命之一大機會。而其黜陟激揚之責。又專在於詮铨曹矣。兩銓銓官。今方入侍。區別疏通之政。更加惕念擧行之意。請申飭。予曰。所陳依爲之。溵曰。領相以今日之不入。惶恐陳箚。而病如小間。則卽當造朝矣。予曰。俄者箚批已諭。而今番擧動。亦令不參。善爲調攝也。溵曰。只聰聽不利而已。精神筋力尙好矣。予謂華鎭曰。卽今領相病勢果何如耶。華鎭曰。專是外感矣。予曰。今日陳達皆好矣。
정조 4년 · 강
左議政李溵。以前大司諫李在學上疏覆啓。
정조 4년 · 목
溵啓言。李在學上疏。有覆奏之命矣。取覽原疏。以聖學爲首。言路爲終。六條陳勉。語多切實。旣蒙 批旨嘉納。臣等更無容仰勉。而至尊獨憂。諸臣偸安云者。臣等皆受以爲罪。其中數端。指斥臣等史局占便之說。尤係臣不能蕫飭。此亦惶恐。而稟處條件。則外而還上停捧之德意。終歸吏逋之彌縫。官差革罷之盛事。反爲官隸之侵漁。民役之或兼三四。徵族之貽害遠近。已是病民之大者而至於各道營門之謂之犯禁。徵贖狼藉。剝割殘民。民不堪命之弊。亦多流傳於洛中者。聽聞所及。極其可駭。內而秋曹之囚繫。不卽剖決。每患訟牒之留滯。法司之出牌。謂之風聞。多致平民之推捉。又若京納情債。自有定式。而胥吏輩科外誅求。如有是事。則不可無飭。爲先出擧條。嚴飭京外。使之一一痛華。目下人才之取用。尤係當今之急務。亦令兩銓。請惕意擧行。從之。
정조 4년 · 목
左議政李溵啓言。東萊府使李文源狀啓。枚擧訓別等手本。以爲關伯儲嗣身死致慰。譯官堂上堂下各一員。及舊島主身死弔慰。新島主承襲致慶。譯官堂上一員。依乙酉年兼定之例。預爲差出。而必持各張書契。待裁判倭出來。卽爲渡海事。請令廟堂稟旨矣。旣有乙酉前例。勢將依所請許之。堂上譯官二員。堂下譯官一員差送之意。請分付該曺該院。從之。
정조 4년 · 강
命使臣寬免回咨措辭別撰。順付使行。
정조 4년 · 목
左議政李溵啓言。回還冬至使齎來詔書失火事。禮部報達于南京。奉旨內使臣寬免咨文出來矣。此回咨。令槐院措辭別撰。請順付今番使行。從之。
정조 4년 · 강
改差書狀官韓光近。
정조 4년 · 목
左議政李溵啓言。進賀使拜表。當在五月。而書狀官韓光近本病添加。實無作行之望云。病勢加此不可無變通之道。敢達。從之。
정조 4년 · 강
命楊州牧使鄭存中。當日辭朝。
정조 4년 · 목
左議政李溵啓言。今番動駕。一依京擧動例擧行。地方官亦勿待令事下敎。而牧使在官申飭然後。可以無民弊。亦有擧行之事。新除授牧使鄭存中。請使之當日辭朝。從之。
정조 4년 · 강
重推備堂鄭好仁徐有寧。
정조 4년 · 목
左議政李溵啓言。備局堂上鄭好仁。今無可引之義。而史局則謂之往役而進。次對則懸病不參。徐有寧前旣行公。而今又不進。事體未安。重推請申飭行公。從之。
정조 4년 · 강
遞總管鄭昌聖。
정조 4년 · 목
左議政李溵啓言。今番擧動。漢城府堂上一員。當爲導駕。而右尹鄭昌聖。將以總管。進參侍衛云。宜有變通之道矣。敎以。兼帶總管許遞。使之導駕。
정조 4년 · 강
命前兵使具以謙。勿拘檢擬。
정조 4년 · 목
左議政李溵啓言。俄於賓廳。聞武將之言。則各營門亞將乏人。亦未有若近來云。前兵使具以謙。以有年前飭敎之故。自軍門不敢差擬。此亦可悶矣。敎以。旣示飭勵。勿拘檢擬。
정조 4년 · 강
飭京兆號牌發賣。
정조 4년 · 목
左議政李溵啓言。伏聞號牌。自京兆不塡名。烙印於空牌。甚至有發賣㕓上之事云。號牌之法。何等至嚴。而乃有此烙印發賣之擧者。極涉駭然。當該堂郞。所當摘發論罪。而査出之際。恐涉騷撓。姑未敢請罪。而此後如有犯者。則下吏從重科罪。不飭堂郞。請嚴飭施行。從之。
정조 4년 · 강
命松坡鎭別將。依律勘處。京外船隻之帖文私給。各別論罪。
정조 4년 · 목
吏曹參判鄭民始啓言。漁箭鹽盆船隻春秋摘奸。雖載於事目。而久未擧行。京江船隻。日前發遣郞廳。先爲抽栍摘奸。則松坡鎭所管船隻中。漏案無標者。合爲三十餘隻。故自本廳査實。則或是掩置不報。私自捧稅。或是任其去來。不爲入錄。京江奸弊如此。事之驚駭。莫此爲甚。該鎭別將。請令攸司。依律勘罪。又啓言。今番摘奸時。外方船隻之未往者。亦爲摘奸。則漏案之類。其數夥然。以此推之。諸道船政之多不以實。可以知之。船政如此。則漁箭鹽盆之屬。亦當如此。均役事目。何等嚴重。而外邑之全不照管。極爲駭然。船隻執頉之各邑守令。固當依事目論罪。而法久懈弛。無邑不然。而目下現捉之諸守令。獨被罪罰。亦有幸不幸之歎。論罪一款。姑爲安徐。漁箭盆鹽船隻之落漏者。另加搜括。報本廳之意。出擧條嚴飭。如是之後。毋論京江與外邑。抽栍摘奸時。如有現捉者。該邑守令。依事目科罪。該道道臣亦難免論責之意。請一體申飭。又啓言。京外船隻。旣屬均廳之後。免稅者有免稅掌標。出稅者有出稅掌標。凡于船隻。無本廳掌標。則不得往來。自是規例。而今番摘奸時。稱以工曹載甕船。黃海水營追捕船。安與待變船。泰安採蝮船。不待本廳掌標。只有該曹及該營邑帖文而已。苟使各司各營邑。成給帖文。任自行般。則句管本廳印給掌標之意。果安在。事極駭然。所當論罪。而毋論京外。似此謬例。亦多有之云。只罪現捉者。亦涉斑駁。此後則內而各司。外而營邑。無得私給之意。嚴明知委。摘奸時若有現捉者。則各別論罪。斷不可已。請以此申飭。竝從之。
정조 4년 · 강
領議政金尙喆箚陳病狀。仍自刑。賜批。
정조 4년 · 목
箚略曰。向者入侍時。實病已蒙天鑑之俯燭。至有調理之敎。多船藥治。或得一半分差效者。必欲體慈天眷恤之大德洪恩也。臣之窹寐惶悶。晷刻不自安者。一日二日。虛帶重任。無以贊一初舊勵之新化。徒使兩揆。若是賢勞。而臣之强策。旣無其望。惟當早自引免。以幸國事也。臣雖萬萬無狀。何忍托不病之病。而圖一已之便。而謾殿下之聽也。兹不得不短箚自列。亟解臣本兼諸任。俾得調病焉。批以。近日寒燠無常。朝晝之氣判異。此時節攝。易致失宜。惟望起居飮食之際。努力加護。遄臻勿藥也。箚中引免之辭。決知其萬萬過中。噫予小子之所以倚毗仰成者果何如。而卿胡忍發此卸務之請耶。且聞輪行之感。無人不痛。雖在少壯之人。動經旬月將治云。況卿篤老年齡。益宜十分愼攝。卿其念予至意。勿赴公堂。三明陪班亦勿進參。雖於差復之後。自量氣力。有時造朝。庶可爲便意攝養之方。噫臥閤論道。已跡斑斑。若其振頹綱整淆俗。蕫敕淬勵之道。豈以在家在公。而或有間然。更冀鄕之無孤此區區之望焉。仍命遣史官傳諭。令藥院所下藥物賚傳。
정조 4년 · 강
知實錄事兪彥鎬。以母病疏陳乞遞。賜批。
정조 4년 · 목
批以。情理旣如此。事役實屬時急。卿兼帶史局之任。今姑許遞。
정조 4년 · 강
本園展拜時侍衛。依 陵幸例。命從略隨駕。
정조 4년 · 목
敎曰。旣是城外咫尺。又非經宿動駕。䢖陽門西營東營集春營入直禁御軍。各留十各守直。餘皆赴陣。而訓局餘軍之替用。殊非簡率之本意。勿爲代把。此後本 園展拜時。依此定式施行。勳府兵曹堂郞及五衛將武兼等侍衛。到城外。依 陵幸時例。從略隨駕。竝令兵判知悉。以此更爲磨鍊節目以入。
정조 4년 · 목
以李正薫爲持平。李聖圭爲同敦寧。趙鼎鎭爲進賀謝恩正使。金夏材鄭昌順李★(土+甲)爲副總管。
정조 4년 · 강
汰拿京畿都事姜★(亻+寅)。
정조 4년 · 목
因京畿監司李衍祥。回還冬至使上來時。假都事代行狀啓。敎以。都事稱病。假都事替行之請。前所罕見。果有實病。何不據例請罷乎。此亦紀綱所在。該都事先汰後拿。此狀啓還下送。
정조 4년 · 강
王大妣殿進御人蔘一錢重粟米飮一貼。命煎入。榻敎也。
정조 4년 · 강
召見輪對官于誠正閣。
정조 4년 · 강
命夜禁解弛委折問入。
정조 4년 · 목
敎曰。近來夜禁之解弛。推此一事。可以知之。別監之橫行反復。甚於前日。以今日觀之。入番別監之差備近處待令。忽地逃躱。終未搜得。此非解弛而然乎。名以軍門。飭禁稍久。則玩愒若此。三軍門兩捕廳從事官。待明朝發牌。夜禁解弛委折問入。
정조 4년 · 강
命隨駕軍。相考昨年例稟處。
정조 4년 · 목
禁衛營啓言。己亥年 永祐園動駕時。本營隨駕之例。領出番馬步軍擧行。而昨下傳敎。銅龍門西營兩處入直軍。各留十名。餘皆赴陣事命下矣。入直將官。各率十名仍直。餘皆赴陣。待標信擧行。外營各處入直將官軍兵等。亦依擧營隨駕時擧行。還宮後還入直。敎以。昨日傳敎中。本營所管兩處入直軍各留十名之命。因兵曹節目訓局軍替代一節。而意謂全數赴陣。有是命矣。觀此草記。隨駕軍只是出番軍云爾。則卿營草記。與兵曹節目有逞庭者。不可指一下敎。更令兵曹。相考昨年例稟處。
정조 4년 · 강
命使行探問回報慢忽。問于備局箕營以奏。
정조 4년 · 목
敎曰。使行雖已渡江。旣有探問以聞之命。則雖與下諭有異。豈可無回報之事。事涉慢忽。自政院問于備局箕營以奏。
정조 4년 · 강
惠慶宮進服加減君子湯五貼。命製入。榻敎也。
정조 4년 · 목
景慕宮夏享在再明也。
정조 4년 · 강
命夜禁淬勵事分付。
정조 4년 · 목
政院。以三軍門兩捕廳從事官發牌。夜禁解弛委折。問于訓局及禁營從事官。則以爲。常時巡邏。不能嚴禁。伏承問啓之敎。惶恐無地云。問于御營從事官。則以爲。去夜行巡。別監五人。逢着於敦化門鮒魚橋等處。執捉詰問。則答以傳命出云。至示通符。故不敢執捉云。問于左右捕廳從事官。則以爲。去夜傳命別監。逢着詰問。則出示通符。故逃躱掖隸。未能捕捉。有此問啓之命。不勝惶恐云矣。敎以。飭何易緩。禁何易弛乎。此後須更淬勵事分付。
정조 4년 · 강
命今番擧動凡節。依昨年例磨鍊。元節目改付標。
정조 4년 · 목
兵曹啓言。因禁營草記。更令兵曹考例稟處事命下矣。今番擧動時凡節。一依昨年例擧行事。旣承下敎。故節目修啓之際。依昨年節目。禁衛軍兵全屬後廂事磨鍊矣。朝者禁將李敬懋言送。始知昨年節目。則果以建陽門西營入直。前期替代之意啓下。而自宿衛所勿爲替代。只以出番三哨軍兵。稟定隨駕云矣。臣搆出草記一本。送示於李敬懋。又以本兵旣有草記。禁營則不當更爲草記之意。丁寧送言矣。不爲更報於臣。忙忙以草記先呈。致煩更令兵曹稟處之敎矣。本兵旣是該營主管。節目又是本兵指揮。則在該營道理。惟當俟臣曺草記之啓下。而公然出角勝之意。以臣送言。有若不足聽不足信者然。乎時如此。緩急何論。敬懋之驕。妄放肆姑無論。臣之罷軟不勝任。於此益著。惶恐待罪。敎以。然則依昨年例隨駕數磨鍊。元節目改付標。卿則勿待罪。
정조 4년 · 강
推承旨鄭元始李亨逵徐有防金魯淳金魯永沈豊之事變假注書姜彙鈺。
정조 4년 · 목
敎曰。旣非申時聚軍。則別監之先着戎服。便同常時服色。不能禁飭。當該司謁從重推考。歷過政院。而不爲申飭之在院承旨。一竝推考。又敎曰。入啓文書。非特有誤書之失。亦多有刀擦處。當該注書推考。
정조 4년 · 강
命再昨日禁御軍入直傳敎還入。自旣字至三十八字抹去。
정조 4년 · 목
敎曰。再昨日禁御軍各處入直各留十名傳敎還入。自旣字至而字三十八字抹去。竝令之竝字。爻周以下。
정조 4년 · 강
召見承旨鄭元始于誠正閣。
정조 4년 · 목
予曰。宋煥億今在何處乎。元始曰。以未交龜。方在廣州矣。予曰。大司成誰也。元始曰。南玄老也。予曰。陞補當之乎。元始曰。肅拜則爲之。而三抄尙不設行矣。予曰。本館不爲草記乎。元始曰。旣有大司成。則本館無草記之規矣。大司成旣已肅拜。何不爲陞補。或有引義事乎。元始曰。不知矣。
정조 4년 · 강
罷大司成南玄老職。
정조 4년 · 목
敎曰。陞試庠製。無或過限之意。曾有飭敎。又有定式之事。則再抄以後。尙不設行云。國子長旣已行公。何不爲之。事體所在。殊極寒心。當該大司成罷職。
정조 4년 · 강
以朴師訥爲大司成。
정조 4년 · 목
敎曰。大司成前望單子入之。
정조 4년 · 강
命廣州府尹從速辭朝。
정조 4년 · 강
詣 永祐園展拜。
정조 4년 · 목
具戎服乘輿。出協陽門降輿。乘馬出弘化門。予曰。禁御營文郞廳。不參陣上乎。卽爲知入。注書復奏曰。郞廳李度默。以未投刺。不參陣上云矣。○敎曰。事係師律。從事官李度默。爲先汰去。○予曰。未出興仁門之前。李度默記過次。捉致待令。出興仁門。詣遞馬所遞馬。到 仁明園。命停鼓吹。駕前不卽停樂。予曰。旣命停樂。則何不停止乎。大抵行過 陵寢 園所之時。例停風樂。而況今三年內乎。吹螺兩宣傳官爲先記過。詣 永祐園洞口。予曰。都監郞廳徐鼎修。不參陣上。或未投刺而然乎。卽爲知入。注書奏曰。雖已投刺。而未參云矣。予曰。 先大王 明陵幸行時。厚謙以軍門郞廳。不參陣上。先大王曰。厚謙雖是外孫。當自是而懲後矣。卽命處分。今徐鼎修雖曰名官。豈敢如是乎。爲先記過待令。予謂兵判蔡濟恭曰。徐鼎修之如是不參陣上。專無畏㥘而然也。極爲非矣。卿須言之。○敎曰。以 本營事。旣有記過之命。揆以禮使之道。勢難兼察。訓鍊都監從事官徐鼎修本職遞差。○到下馬。所下馬乘輿入齋室。少頃改具翼善冠淺淡服。乘輿詣紅箭門外降輿。就版位再拜訖。步詣園上奉審。仍詣碑閣看審後。詣丁字閣行酌獻禮再拜訖。亞獻官李溵。終獻官李徽之拜禮訖。還詣紅箭門內。就版位再拜訖。乘輿入齋室。改具戎服。乘輿出。降輿乘馬進發。○敎曰。自 永祐園洞口。至興仁門。捧上言。○到 仁明園前。○敎曰。同副承旨馳詣 仁明園奉審以來。○歷臨東關王廟。行展拜。○東關王廟歷臨時。百官行禮置之。路上留住。○入興仁門。到弘化門街上。○敎曰。禁衛從事官李度默。訓鍊都監從事官徐鼎修記過。竝蕩滌。予曰。文郞廳記過。旣已勿施。吹螺宣傳官記過。亦爲蕩滌。予命宣傳官。勞問各軍門。以吹罷陣。朝廷問安置之。入弘化門由協陽門降馬。乘輿入內。
정조 4년 · 목
予曰。李度默捉來時。只據法乎。有防曰。果爲結縛而來矣。予曰。初以記過次待令云。而如是擧行。早知如此。則豈不善處乎。有防曰。渠是三司之臣。而所見極爲怪駭。此是校卒不善擧行之致矣。予曰。適會之事。而事極可怪矣。至於徐鼎修。殆不善爲之矣。況以軍色而如是乎。 先朝厚謙。猶以處分矣。有防曰。鼎修果不善爲之矣。
정조 4년 · 강
命上言作奸委折査啓。
정조 4년 · 목
敎曰。凡郊行許捧上言者。法意在於恤幽隱。而至若啓僥倖捧賄賂之弊。不可不痛禁。今因事端之摘發聞之。院吏密托掖隸。預給上言於駕未動之前。考其上言。則以踰越宮墻。幻弄軍政。偸竊公貨等罪。皆是特敎減死之徒也。渠輩之冀其僥倖。不是異事。而院吏掖隸之符同作奸。不可以小事而置之。幾何而又不用情於勝於此事乎。政院在蕫飭百司之地。院中有此事。而矇不知之。殊極寒心。諸承旨從當處分。其委折査啓。
정조 4년 · 강
大司成朴師訥疏辭新除國子之任。賜例批。
정조 4년 · 강
司諫金履禧。正言李濟萬聯箚。請該營大將推考。校卒重繩。賜批。
정조 4년 · 목
聯箚略曰。李度默之初不投刺。雖未知何故。而論以記過勘處。無所不可。而至於免冠結縛。徒步驅迫。陪班之列。莫不震恐。而以殿下平日禮待臣隣之聖意。必無此過中之處分。繼伏聞旋下蕩滌之敎。則尤可見結縛之本非聖敎。而祇緣校卒之誤着。終累禮待之聖德。豈不惜哉。此而置之。有駭聽聞。當駭校卒。各別重繩。不善檢束之大將。亦爲推考。批以。校卒事。晩始聞知。卽令勘繩。今無可論。而大將推考事。所請是矣。依施。
정조 4년 · 강
大司憲李性源疏陳避嫌乞遞。仍懲討。賜批。
정조 4년 · 목
疏略曰。合啓中定配罪人李觀源。卽臣袒免之親也。屬雖稍疏。心有未安。前後朝臣之似此處義。多蒙體諒之恩。區區情實。不敢自外。荐召之下。冒死仰籲。乞削臣職。噫亂逆層出。懲討所嚴。三司合辭。今幾歲矣。上下相持。伈伈泄泄。嗚呼殿下其眞以鄭妻之出置近畿。龜柱之偃息海島。謂之王法已伸。國勢已安乎。窩窟未破。根株自在。至於洪國榮而極矣。殿下過於㴠忍。忽於威克。不顯戮鄭妻。而釀致範能之凶。不亟誅龜柱。而馴成量鐉之逆。今又於國榮。而一向容貸。不早置法。將未知生出何等變怪。伏願亟擧王章焉。批以。所陳已悉於前後疏批矣。
정조 4년 · 강
東南廟。命涓吉致祭。
정조 4년 · 목
敎曰。旣已殿拜東南兩 廟。遣將臣涓吉致祭。
정조 4년 · 강
十五日 仁明園。命致祭。
정조 4년 · 목
敎曰。路過丁閣前。封邱入望。遣承旨。今十五日仁明園致祭。祭文當製下矣。
정조 4년 · 강
遣承旨詣 宗廟景慕宮。奉審摘奸。
정조 4년 · 강
遞承旨鄭元始李亨逵徐有防金魯淳金魯永沈豊之。以鄭一祥申景濬李晉圭朴取源鄭趾煥宋煥喆代之。尋遞景濬晉圭趾煥煥喆。以南柱老李在學宋煥億朴祐源代之。尋遞在學煥億。以趙時偉爲承旨。時偉。中批也。
정조 4년 · 목
政院啓言。院吏掖隸之作奸委折査啓事命下矣。本院書吏辛復輝處。更爲査問其委折。則以爲。邊鎭國。以幻弄軍政被謫事也。趙德昌。以踰越宮牆被謫事也。金大昌。以偸竊公貨。被謫蒙放。而敢請干恩加資事也。邊哥趙哥處。則各錢五兩式。合爲十兩捧食。金大昌自是富實之人。雖不卽捧。而事之成否間。渠必有情債。故以事成後。雖百兩錢。當爲與受相約而已。此漢處。則初不有所捧。而右項上言三丈。果於動駕詣 園所後。預給於別監池養謙處。使之待捧上言傳敎之下。竝卽捧入之意申托。而所謂池養謙者。以曾前同僚之致。顏情甚熟。雖無賂錢相分之事。而上言之預先私授。果爲的實云矣。辛復輝。身爲院吏。渠亦非不知上言事體之不輕。而密捧賂錢。暗囑。乃敢於傳敎未下之前。以罪犯至重。不當捧入之上言。預爲與受者。節節痛惋。符同作奸。委折究覈。而此外隱情。安知其必無乎。今方移送法司。嚴刑重繩。而臣等爲其官長。旣未能先事檢飭。又不得卽地摘發。致有此下吏前所未有之擧。惶恐俟勘。敢此査實以聞。敎以。諸般飭敎。都歸隨矢立的之科。叢脞極矣。至於政院貌樣。大不如。昨秋以前。又何故也。至於本事。莫曰微細。預捧上言之不已。具弊至於預捧何許文書乎。又將復蹈分付之習。寧不萬萬寒心。其在嚴內外杜後弊之道。勢難例批。昨日仕進承旨一竝遞差。本事更當酌處矣。○敎曰。承旨前望單子入之。一竝待下批牌招察任。又敎曰。在外承旨許遞。前望單子入之。又敎曰。新除授承旨。待下批牌招察任。其中違牌坐罷人敍用。大司成批下。卽爲牌招。陞試斯速設行。○政院。以晉圭方在居中啓稟。敎以。與狀罷有異。且許多居中人中。獨令敍用。殊非綜核之政。原望單勿施。○敎曰。前望點下。雖出於收用之意。而至於綱紀自綱紀。監兵使之有所遭者。替納符之際。必於城外爲之。自是法例。而今聞政院微稟始知。其在本州替納。事未前聞。有關後弊。前廣州府尹宋煥億拿處。又敎曰。承旨宋煥億。以前任府尹事。旣命拿處。本職許遞。前府尹趙時偉。承旨除授。吏曹加資還收草記。置之。
정조 4년 · 강
罷義州府尹金勉柱職。
정조 4년 · 목
備邊司啓言。卽見義州府尹金勉柱報。則使行今月初四日還渡江狀啓。已爲封進之意。有所論報矣。如是特敎分付者。則宜卽星火狀聞。而今過多日。㣪㣪報備局者。其所擧行。誠極寒心。不可置而不論。請罷職。允之。
정조 4년 · 강
正言金峙默疏請朴在源明正典刑。賜批。
정조 4년 · 목
疏略曰。惟我殿下臨御以來。庶政一新。耳目之任。尤重其選。決非如臣庸愚所可濫叨。顧何敢自處於宿趼。遽然冒贋也哉。臣於祈免之章。不宜贅及他事。而憂憤所激。敢請懲討。惟聖明垂察焉。環東土舍生之類。顒望而祈祝者。亶在於廣儲嗣一事。在廷臣僚。固宜力請之不暇。而伈泄度日。曾無一人爲之建白者。何幸天誘我 王大妃殿下聖衷。十行玉音。丁寧懇惻。恩義俱摯。爰據典禮。載行縟儀。其爲宗國綿永之圖。可謂建天地而不悖。俟百世而不感。今日臣子。孰不欽頌。而若或有異議於其間。則此實忠逆之分。人鬼之關也。噫嘻痛矣。朴在源之向來一疏。敢於宮闈間事。妄加指摘。至於診察醫藥等語。肆然陳說。隱然以中宮殿下。爲無疾而有疾。實是誣慈聖也。誣慈聖者。安得不爲 宗社之罪人乎。一疏再疏。無復顧忌。臣尤不勝其痛惋也。臣謂在源誣慈聖之罪。明正典刑焉。批以。再昨年慈聖惻怛之敎。出於爲 宗社之大計。念病源之難治。有此萬不獲已之擧。而其疏旨意。則蓋以爲病可治而不治。事可已而不已。不信慈聖之敎。妄言宮壺之事。侵逼莫重。罪固大矣。爾以椒房近親。有此請討之章。予豈有別見。況欲不從爾言。則恐有事係坤殿而遲疑歇勘之嫌。然而但是言官。且以出於無知妄作之致。不深究而從輕典。不害爲寬大之政。所擬律太過。施以放逐之典也。爾其勿辭。從速察職。
정조 4년 · 강
命副修撰朴在源。放逐鄕里。
정조 4년 · 목
因義禁府在源放逐草記。敎以。律名斟量。只命放逐。而無鄕里二字之故。似涉礙眼。以放逐鄕里擧行。
정조 4년 · 목
敎曰。今日政院事。可謂溺職之甚者。傳敎之慢若不知。當該承旨從重推考。
정조 4년 · 강
仁明園致祭。命十七日退行。
정조 4년 · 목
因政院何承旨進去取稟。有是命。
정조 4년 · 강
命兵曹堂郞勿推。次知下屬科罪。
정조 4년 · 목
政院啓言。今日省記中。奎章閣率屬不爲書塡。故自本院屢次催促。終不書呈。其在重省記之道。不可無飭。當該兵曹入直堂郞請推考。敎以。近因閽禁申飾。閣吏未及通報去來之致。非兵曹堂郞之過。勿推。本閣該吏及省記次知下屬。自本閣從重科罪。
정조 4년 · 강
有政。吏曹參議李敬養進。
정조 4년 · 목
敎曰。山林外在外臺諫許遞。今日政差出。○以李性源爲承旨。姜彛正爲副校理。李東郁爲副修撰。尹勉遠爲黃州牧使。趙鎭衡爲獻納。○再政。以李★(土+甲)爲大司憲。
정조 4년 · 강
命訓將具善復。兼察禁御將左右捕將。
정조 4년 · 목
政院啓言。禁將李敬懋。御將李柱國。以東南 關王廟獻官。受香出去矣。所授命召及左右捕將命召大將牌傳令牌。請還納。敎以。仍佩往來。禁御將及左右捕將。令訓將兼察。牌招聽傳敎。
정조 4년 · 강
王大妃殿進御人蔘一錢重粟米飮命煎入。榻敎也。
정조 4년 · 강
御誠正閣。行晝講。知事蔡濟恭。特進官鄭昌聖。參贊官趙時偉。侍讀官姜忱。檢討官尹尙東。記事官徐龍輔金載瓚。宗臣安昌君燝。武臣護軍眞以謙。
정조 4년 · 목
講論語。○敎曰。 實錄廳校正堂上大提學入侍。予曰。 實錄廳校正堂上幾人。而大提學當爲之乎。濟恭曰。古規用三人。而大提學主之矣。大提學若無時任。則前文衡亦似當之矣。予曰。校正廳事例。何如云耶。時偉曰。謄錄書寫官。當爲先差出。而中草謄出之後。粉板郞廳移載粉板。因爲入梓云矣。
정조 4년 · 강
右副承旨朴祐源疏陳應避之嫌乞遞。賜批許之。
정조 4년 · 목
祐源與李性源。爲舅甥應避之嫌也。
정조 4년 · 강
遞承旨朴取源鄭一祥李性源南柱老。以蔡弘履鄭晩淳金文淳李在學爲承旨。
정조 4년 · 목
取源不爲仕進。敎以。許遞。○敎曰。承旨前望單子入之。又敎曰。觀此 實錄廳別單。皆以纂修已畢書塡。而其中堂上二人。連以本職懸頃。事役之因此遲滯可知。同知 實錄事鄭一祥李性源本職許遞。使之着意擧行。又敎曰。承旨前望單子入之。又敎曰。新除授承旨中罷散人敍用。○口敎曰。臺啓何等體重。況奏御文字。事體亦係不輕。而傳書之際。有此欠敬。何可捧入乎。○政院啓言。莫重臺啓。謄書之際。有此欠敬之事。而矇未照檢。遽然捧入。致勤下敎。臣之不察之失。惶恐待罪。而當該注書請重推。敎以。日昨。以本院未能修擧之事。至有處分之敎。墨猶未乾。繼入者又復等聞看過。事之大小姑捨是。若此不已。自上其將替行該房之事乎。況在該房。固當竢勘之不暇。而旣無待罪之稟。反請注書推考。以此以彼。不可無警後之道。常該承旨遞差。本院之擧行尙然。他司何論。伴直承旨從重推考。注書不過以假官新入生疏之致。勿論。如是處分者。匪直爲此事而已。嗣後少加淬勵事。各房知悉。
정조 4년 · 강
命纂修堂上金鍾秀。仍令察任。其餘堂上。依例減下。
정조 4년 · 목
實錄廳啓言。本廳纂修。今已告訖。堂上金鍾秀時帶館閣。仍令察任。其餘當上鄭好仁等。依例請減下。允之。又啓言。纂修之役。分年編摩。至於垂畢之境。故堂上鄭一祥李性源所授年條。更爲分排於先畢之堂上。今已一齊訖役。史草時政記等册子。一一樻封後。使兼春秋請仍前守直。從之。敎以。分授年月。雖無草記之例。而臨訖役。加請差出。故意謂李性源之所受年條。未及草出。至有遞職之命矣。
정조 4년 · 강
以李在學爲義州府尹。備薦也。
정조 4년 · 목
以李顯模爲持平。鄭元始爲戶曹參判。鄭好仁爲同義禁。李亨逵金頤柱爲承旨。
정조 4년 · 강
左議政李溵陳箚乞遞總裁之任。賜批。
정조 4년 · 목
批以。雖無文衡。自可編摩。予則以爲。會圈決非續續爲之之事也。至於箚末引義。不可無曲諒之道。兼帶總裁之任。玆命許副焉。仍命遣史官傳諭。
정조 4년 · 강
以李徽之爲總裁官。
정조 4년 · 목
敎曰。左議政兼帶總裁官之任許副。右議政爲總裁官。校正之役。自明日擧行。
정조 4년 · 강
秋曹。以衛外擊錚人等原情覆啓。
정조 4년 · 목
刑曹啓言。今番動駕時。伏地人良女張召史處。推問委折。則渠以慱川人。流離上京矣。觀光次出往。而不敢坐視。攢手拜伏之際。被捉於羅將處以來。初無呼籲之事云。嚴畏俯伏。不是異事。別無可罪之端。請下送本邑。允之。敎以。卽爲放送。當初考喧羅將之公然推捉。極甚駭然。此後復有此等之弊。竝與都事而處分。以此預爲嚴飾。又啓言。提川民朴處權擊錚委折推問。則原情以爲。本縣去乙亥年抑移還穀。今春因特爲蕩減。而下敎前。猾吏輩適當空官之時。私發猛差。劫捧那移三稅。肆然作錢。不置一穀於官倉。故已納之穀。移錄於新之稅。呈訢。本官。轉報巡營。則以其令前已捧。不許移錄云云。如此銷屑之事。請勿施。敎以。所訴雖甚猥越。而事情則似非理外之說。巡營如是決給。又何意義。本事更令本道。據實以聞事行會。以爲決處之地。擊錚人請決罪放送。又啓言。義城居良女金召史擊錚委折推問。則原情以爲。其父聲海。爲洪沈等所誣。方囚營獄。屢次受刑云。而蓋聲海與洪沈等。曾有私嫌。昨年夏間。以萬萬凶悖之說。書呈議送。故其時道臣李在簡。嚴覈本事。至於密啓。判下刑推。而乃使其女。有此呼。籲之擧者。誠極痛駭。原情請勿施。允之。又啓言。燕歧居李忠國衛外擊錚。爲父訟冤事。下該曹取招矣。李忠國依受敎放送。而所供如此。請上裁。敎以。放送。
정조 4년 · 강
御誠正閣。行晝講。特進官鄭民始。同知事李鎭衡。參贊官金頤柱。侍讀官姜彝正。檢討官尹尙東。宗臣凝善君燨。武臣同知李昌運。持平崔守魯。獻納趙鎭衡。
정조 4년 · 목
予命在學曰。爾往 仁明園致祭。祭物諸執事。仍爲摘奸以來。
정조 4년 · 목
予曰。無撓行祭。而凡百無頉乎。予命在學。讀義州府尹薦望。予曰。是官在爾。非必爲華。而邊遠之民。政爾無告。爾其往莅。必須善爲也。
정조 4년 · 강
遞承旨金文淳趙時偉。以朴祐源金魯淳爲承旨。尋遞魯淳。以徐有防代之。
정조 4년 · 목
文淳等不爲仕進。敎以。許遞。○敎曰。承旨前望卑子入之。○政院。以金魯淳在外啓請下諭。敎以。許遞。
정조 4년 · 목
以趙時偉爲承旨。
정조 4년 · 강
御誠正閣。行夕講。召見久任郞廳及漕運差使員。特進官鄭民始。同知事李鎭衡。參贊官朴祐源。侍讀官姜彝正。檢討官尹尙東。持平崔守魯。獻納趙鎭衡。
정조 4년 · 강
命徐鼎修。事過後捧傳旨。
정조 4년 · 목
因禮曺經文臣殿講時。副司果徐鼎修。擧案中落漏。依事目施行草記。敎以。行陣則不赴。殿講則規避。不料新入法從之列者。有此占便之習也。依事目施行。而旣有久任郞廳入侍之命。至於殿講。又隔一宵。不可曲循。事過後捧傳旨。
정조 4년 · 강
御宣政殿。行專經文武臣殿講。文臣考官。徐命善金鍾秀鄭民始李敬養沈豊之趙尙鎭金魯永。武臣考官。李徽之蔡濟恭李柱國柳集任山律李度默朴天衡。
정조 4년 · 목
命善曰。今此試官李敬養。與臣有親嫌。何以爲之乎。予曰。此非大段科試。則何必引嫌也。予曰。 實錄廳校正事。何不擧行耶。命善曰。俄聞右相之言。今將擧行云矣。予曰。堂上雖非時文衡。未爲不可矣。命善曰然矣。若無時文衡。則前文衡亦可爲之矣。予命開講。承命呼入講員。鱗次進講。予曰。試官與承史輪次退食。講則勿爲停止。俾不至日暮也。予仍小次。還御殿坐所。予曰。墻役何日訖工云耶。濟恭曰。非久當畢。時方蓋尾云矣。予曰。輪回看蕫也。予曰。使行何日還入云耶。曰明日入來云矣。予曰。今番則不爲帶職而來乎。濟恭曰。雖不帶職。威儀凡節。與勅行無異矣。命取乙酉丁酉兩年迎勅儀注及頌敎儀注以入。予曰。校正堂郞。何至今不爲差出乎。徽之曰。事係重大。方欲啓稟而爲之矣。校正堂上。以黃景源李福源金鍾秀爲之。郞廳金宇鎭徐龍輔爲之則似好矣。予曰。龍輔職是史官。又兼此役如何。徽之曰。前例亦有以史官兼帶者矣。校讎堂上蔡濟恭兪彥鎬爲之。而郞廳柳誼徐鼎修爲之則似好矣。予曰。更加商量。明日草記爲之好矣。徽之曰。印役一邊擧行耶。予問華鎭曰。量今財用果何如。華鎭曰。財用雖曰不贍。莫重印役。安可遲緩耶。徽之曰。處所仍舊。請以龍虎營爲之。予曰好矣。徽之曰。校正郞廳姑未差出行公。則其前入直。以兼春秋代行矣。予曰然矣。
정조 4년 · 강
推禁衛大將李敬懋。吏曹判書金鍾秀。
정조 4년 · 목
右議政李徽之啓言。伏聞吏判金鍾秀。以禁衛郞廳望單子。大違格例。仰請勿施蒙允矣。該營大將之不思格例。矇然擬入。事甚疏忽。大將李敬懋推考。兵曹循例入啓。不無不察之失。當該堂上請推考。從之。
정조 4년 · 강
遞承旨蔡弘履李亨逵徐有防朴祐源金頤柱趙時偉。以鄭民始金夏材鄭晩淳沈豊之李度默吳大益代之。竝中批也。
정조 4년 · 목
敎曰。殿座未降椅。又未及還閉。而諸承旨退自殿中。稱以問安。知予之俯瞰。而門前擧皆多率徒隸。平立一行。如許紀綱。前所未見。大關國體。不可無警。諸承旨一倂遞差後禁推。又口敎曰。新除授承旨可以問安。一承旨何敢問安乎。又敎曰。吏曹參判鄭民始。同敦寧金夏材。行副司直鄭晩淳沈豊之。副司果李度默吳大益。承旨除授。
정조 4년 · 목
予曰。左承旨牌去來知入。復奏曰。納牌不進云矣。予曰。在家不進乎。闕外不進乎。路上納牌云矣。予曰。俄者門外殺雜極矣。民始曰。實爲惶悚矣。予謂檢閱徐龍輔曰。李度默氣色何如耶。龍輔曰。頗以爲好矣。予曰。日前擧動時。李度默結縛事。極可怪矣。以記過待令。如是擧行矣。民始曰。殆不善擧行矣。予曰。大臣之史局堂郞全數減下。抑何事。而又請箚子如何也。民始曰。似是循例而然矣。
정조 4년 · 강
副司直徐有寧上疏自引。賜批。
정조 4년 · 목
疏略曰。臣於年前。猥膺藩任。隨處生疣。今於海州牧孫同伊殺獄反案事。終有所不敢晏然者。是獄也。卽臣按道時成案者也。殺獄事體。何等嚴重。實因眞膺之或差。人命死生之立判。可生而死。固失恤刑之意。可死而生。亦非重法之道。臣痛是祗懼。同敢或忽。參在兩隻之供。推覈三檢之報。所謂飮酒之說。竟歸誣罔。不意正犯鳴冤之餘。乃有屍親變招之擧。臣誠駭惑。前後檢官。今皆蒙勘。而臣爲上官。獨逭常憲。亟降威罰。請以爲按獄不審者之戒焉。批以。所辭過矣。卿其勿辭行公。
정조 4년 · 강
大司諫李義行。持平李顯模陳疏乞遞。仍懲討。竝賜批。
정조 4년 · 목
義行疏略曰。今臣所叨職名。萬萬不稱。如臣悶戲之蹤。尤無可論。乞削臣職。噫三司合辭之啓。今幾歲矣。懲討不嚴。王章久屈。上下相持。徒歸故紙之謄傳。如是而國可以爲國。人可以爲人乎。鄭妻龜柱國榮。卽 宗社之罪人。而尙不置法。臣竊深慮之。伏願亟降別音。以洩神人之憤焉。顯模疏略曰。臣向年所被人言。指意深緊。至今追思。寢夢猶愕。尙何以歲月之稍久。揚揚於言議之地哉。天俾之下。祗承無路。乞命鐫削。噫從古亂逆。豈有若近年諸賊之凶惡者哉。獜厚啓能之不能傳首八方。已是失刑之大者。鄭妻龜柱之至今假息。又是不斷之甚者。罪如相福瑩中。而尙今靳允。凶如趾賊等凶種。而迄未殄滅。至若洪國榮之罪。尤何等凶悖。而尙不置法。一任偃息。見今諸賊罪中求生。何變不圖哉。伏願亟從合辭之請。以洩公共之僨焉。竝批以。所陳悉諭於前後批旨。爾其勿辭察職。
정조 4년 · 목
敎曰。俄者承旨遞推傳敎。大段誤傳。當該司謁爲先從重推考。
정조 4년 · 강
命頌敎文中赦句添入。
정조 4년 · 강
差下 實錄廳校正堂郞。
정조 4년 · 목
實錄廳啓言。篡修之役。已爲訖工。校正校讎堂郞。宜則依例啓下矣。左參贊黃景源。副司直李福源。吏判金鍾秀。堂上差下。副修撰金宇鎭。副司果朴天衡。郞廳差下。使之校正。兵判蔡濟恭。副司直兪彥鎬。堂上差下。副司果柳誼。修撰徐有成。副司果林錫喆。郞廳差下。請使之校讎。允之。
정조 4년 · 강
分揀諸承旨禁推。
정조 4년 · 목
敎曰。昨日諸承旨事。大關國體。雖有處分遞差之罰。庶警日後。禁推傳旨。今番則特爲分揀。
정조 4년 · 강
召見回還冬至正使黃仁點。副使洪檢于誠正閣。
정조 4년 · 목
予曰。萬里原隰。何以往返乎。仁點曰。幸蒙聖恩。無事往還矣。予曰。正使失火事。極爲驚嘆。衣服凡具。盡數燒毀乎。仁點曰。盡被焚燒。而餘數若于矣。予曰。副使同館。而獨不被災異矣。檢曰。臣之所住。與正使密邇。而適値風逆。未盡延燒。且其日皇城中禮部有火災。故敎火軍人等。過去急救。幸免盡燒矣。予曰。今番謝使入去。彼中議論。果稱善否。仁點曰然矣。今行火段生色矣。予曰。別使消息何如。仁點曰。此則所聞不爲的實。故不敢狀聞矣。予曰。彼中事情何如。檢曰。北京生齒極繁。皇帝四十五年治平。有二十四子。而彼中規例。未嘗豫建太子。其中第九王。方在屬意中。而性甚苛刻云。皇帝於我國。極爲仁原而。此人則如此。日後事甚可慮也。予曰。卿之所見是矣。檢曰。今番江南巡幸時監國。即瑊親王理親王及閣臣永廉也。臣意以爲。巡幸還後。方始還送使臣矣。蓋彼中規例。親王監國。則便宜從事如此云矣。予曰。民情物態。果晏然乎。檢曰。然矣。自遼東至皇城。有路邊植柳數千里云。是康煕帝之所命植。以庇行人者也。其規模宏闊。此亦可見。且山澤無盜賊。閭巷無爭鬪。風俗亦好矣。予曰。遊觀何如。仁點曰。臣入太學。則庭有茂草。守奉不敬矣。檢曰。梵宇道觀。則崇奉太盛。而太學則如此。且傍有宋文丞相廟。而不蔽風兩矣。予曰。觀皇帝臨殿乎。仁點曰。觀之矣。但殿宇高深。金碧珣爛。莫知其形容。宴時遙見。釰光森森。而莫知其爲何戲也。第吹打之聲。與我國吹打無異矣。檢曰。有朝鮮擲倒之戲。戲於堦工。此乃我國倡優之戲矣。予曰。觀蓄象乎。仁點曰。門外有七象。而駕輅車矣。予曰。何以制其死命以駕車乎。仁點曰。人跨其頂。以鐵鉤穿其頂。以牽制之矣。予曰。觀虎圈乎。檢曰。臣觀之矣。築墻數仞。墻內築室。室中有五大樻。樻中有虎。見人咆哮。又有二大虎。穿地三丈許。納於其中。而上加鐵綱。其奮躍咆嘷之時。令人神㩳矣。予曰。我國事。彼人有知之者乎。檢曰然矣。義州接連彼地。小通事輩。與彼人腸肚相連故也。予曰。今番潛商事。何以發覺乎。仁點曰。比副使發論捉得者也。檢曰。臣等越江後相議。以爲潛商藏匿。實爲可痛。今番則自正使以下行裝。盡爲搜閱好矣。遂相與搜閱。果捉得銀子八十兩及貂獺等物。小臣所乘轎板之下矣。予曰。此弊無可防之道耶。檢曰。此實難矣。栅門之內。有潛商洞以處。此則非由義州。由龍川下淺灘越去云矣。
정조 4년 · 강
命正音俚音歸正。令廟堂稟處。
정조 4년 · 목
副使洪檢啓言。臣於今行往來所經路站及留館時。聞譯舌與彼人酬酌之語。則相反於洪武正韻者居多。問其故。則年前啓橲赴燕時。採歸關東啇胡行貨之俗語。作爲正本。舊板則閣而不用。譯院生徒。皆以新音試取。甚至文臣殿講。一例用此云。事極寒心。假令彼人言語。一皆襲謬。若其册子刊行。宜取正音。況彼中搢紳朝貴及南方漢人。專尙正音者乎。正音練習。則所謂買賣恒用之俚音。自可類推而知。今此捨鹽本而取新刊。殊不成說。下詢大臣。俾爲歸正之道似好矣。敎以。以此出擧措令廟堂稟處。
정조 4년 · 강
命頒敎中雜犯死罪以下竝宥。
정조 4년 · 목
敎曰。頒敎文中。赦句添入。○政院。以某罪以下宥之啓稟。敎以。雜犯死罪以下竝宥。徒流安置以下罪勿論。已決正未決正已發覺未發覺已到配所未到配所竝宥。
정조 4년 · 강
召見藥房三提調于誠正閣。都提調鄭弘淳。提調洪樂性。副提調鄭一祥。弘淳曰。夜間患候加減若何。予曰。比昨少減矣。水剌厭進之節若何。予曰。口味不聞。胃氣不受。可悶矣。弘淳曰。湯劑依前方。更當煎入矣。
정조 4년 · 강
命外醫中術業見稱者。取才補闕。